Η ανάλυση της διαγλώσσας που παράγεται από έλληνες φοιτητές κατά την εκμάθηση της ισπανικής ως ξένης γλώσσας
Authors: Μέλλα Αλεξάνδρα 
Published: January 2014

Σκοπός της παρούσας ερευνητικής εργασίας είναι η ανάδειξη των δυσκολιών που αντιμετωπίζουν οι Έλληνες ενήλικες σπουδαστές της Ισπανικής ως τρίτη γλώσσα (Γ3) με δεύτερη γλώσσα (Γ2) την Ιταλική και η συμβολή στη διδακτική των Ισπανικών ως ξένη γλώσσα (ΞΓ) από μαθητές που ήδη κατέχουν τα Ιταλικά ως ΞΓ. Η αντιπαραθετική ανάλυση των δεδομένων της έρευνας που έχει διεξαχθεί για αυτό το σκοπό επιχειρεί να αναδείξει σε πιο βαθμό η Γ2 (Ιταλική) επηρεάζει την εκμάθηση της Γ3 (Ισπανική). Η συγκεκριμένη έρευνα επικεντρώνεται στην Ανάλυση των Λαθών (ΑΛ) που προκύπτουν κατά τη διαδικασία εκμάθησης της Ισπανικής ως τρίτη γλώσσα (Γ3), και την αντιπαραβάλλει με την ανάλυση των σωστών γλωσσικών παραγωγών.Μεθοδολογία της έρευνας Η έρευνα οργανώνεται σε δύο φάσεις: Μια πρώτη πιλοτική έρευνα έγινε βασιζόμενη στην ανάλυση των γραπτών διαγωνισμάτων εκατό σπουδαστών της Ισπανικής του Ινστιτούτου Ξένων Γλωσσών του Πανεπιστημίου Αθηνών (επιπέδου μέσου και μέσου προχωρημένου), για να εντοπισθούν οι τομείς με τις μεγαλύτερες και συχνότερες δυσκολίες. Η δεύτερη ανάλυση θα ήταν πιο επιλεκτική, βασιζόμενη σε μία ομοιογενή, αν και μικρότερη, ομάδα σπουδαστών, με μητρική γλώσσα την Ελληνική και με γνώση της Ιταλικής (Γ2) σε προχωρημένο επίπεδο. Τα υποκείμενα της έρευνας φοιτούσαν στο τρίτο και τέταρτο εξάμηνο του Τμήματος Ιταλικής και Ισπανικής Γλώσσας και Φιλολογίας του Πανεπιστημίου Αθηνών, και είχαν παρακολουθήσει μαθήματα Ιταλικών κατά μέσο όρο για 64,11 μήνες και, αντίστοιχα, μαθήματα Ισπανικών για 28,07 μήνες. Όλη αυτή η γλωσσολογική ανάλυση στηρίζεται στο γραπτό λόγο, και σε δύο τύπους ασκήσεων: την Παραγωγή Κειμένου, η οποία επικεντρώνεται περισσότερο στη σημασία και τις Ασκήσεις (σε συγκεκριμένα γραμματικά φαινόμενα), όπου δίνεται έμφαση στη μορφή. Το εν λόγω γραπτό διαγώνισμα αποτελούνταν από μία Παραγωγή Κειμένου (100 έως 150 λέξεων) και 11 Γραμματικές Ασκήσεις. Τέλος, τα αποτελέσματα της Παραγωγής Κειμένου αντιπαρατέθηκαν με αυτά των Ειδικών Ασκήσεων (γίνεται πρώτα μια παρουσίαση συγκεκριμένων λαθών που κάνουν οι σπουδαστές της Ισπανικής οι οποίοι σπουδάζουν και Ιταλικά, με απαρίθμηση, λεπτομερή παρουσίαση και εξήγηση. Ακολουθεί μια γλωσσολογική ανάλυση του είδους των λαθών που ανιχνεύθηκαν στο σύνολο των δειγμάτων, κατάταξή τους σε λεξικολογικά, γραμματικά και ορθογραφικά λάθη, καθώς και ερμηνεία τους). Αποτελέσματα - Συμπεράσματα Οι πληροφορίες που προέκυψαν από το συγκεκριμένο ερωτηματολόγιο αποκαλύπτουν ότι, στην περίπτωσή της συγκεκριμένης μελέτης, η Γ2 (Ιταλική) αποτελεί την κύρια πηγή παρεμβολών. Επαληθεύονται τα εξής: 1. η παρόμοια τυπολογία της Γ2 και της Γ3 αποτελεί πηγή γλωσσικής μεταφοράς και παρεμβολής. Αποδεικνύεται πως η μεταφορά (transfer) είναι από τους κυρίους παράγοντες της παγίωσης. Τα αρνητικά αποτελέσματα της μεταφοράς, δηλαδή οι αποκαλούμενες παρεμβολές (interference), δύσκολα εξαλείφονται. 2. η μελέτη της γλωσσικής παραγωγής κατά την εκμάθηση της Γ3 δεν πρέπει να θεωρηθεί ως απλή συνέχεια της έρευνας σχετικά με την εκμάθηση της Γ2: Ο σπουδαστής της Γ3 δεν είναι ένας μονόγλωσσος ομιλητής, ο οποίος μαθαίνει μια δεύτερη Γ2.